**Partnerstvo Hrvatske zajednice županija i Srednje.hr**

 Upis željene srednje škole nerijetko zadaje glavobolju kako učenicima, tako i njihovim roditeljima. S ciljem olakšanja tog procesa, portal **Srednja.hr** prije nekoliko je godina pokrenula **„Kalkulator bodova za upis u srednju školu“**. Ove godine, uz **potporu Hrvatske zajednice županija**, „Kalkulator bodova“ dobio je novo, redizajnirano ruho te nudi dodatne mogućnosti osmašima prilikom izračuna bodova.

 Riječ je o vrlo korisnom alatu pomoću kojeg učenici na jednostavan i brz način mogu izračunati koliko će bodova imati na upisima. Osim preračunavanja prosjeka ocjena iz osnovne škole u bodove za upis srednje škole, Kalkulator od ove godine informira i o minimalnom, maksimalnom te prosječnom broju bodova iz prethodne školske godine potrebnom za upis željenog srednjoškolskog programa.

 Kalkulator je u prošloj godini bio posjećen čak **140.000 puta**, a još se bolji rezultat očekuje ove godine s podrškom **Zajednice,** koja je postala glavni partner projekta. Istaknimo kako je ovo prva suradnja portala Srednja.hr i Hrvatske zajednice županija, a zadovoljstvo glede podrške projektu izrazio je i **predsjednik Zajednice Goran Pauk**.

*„Raduje me što je Hrvatska zajednica županija postala dijelom ovog pozitivnog i nadasve korisnog projekta Srednje.hr. Županije, kao osnivači osnovnih i srednjih škola, svakako trebaju olakšati mladima i dati im podršku u izboru željenog zanimanja. Poticanjem mladih na promišljanje o budućnosti i odabirom škola u matičnoj županiji, potičemo i razvoj županijskog školstva.“,* istaknuo je **predsjednik Pauk**.

 Kako dolazi vrijeme upisa, interes za kalkulator raste, a posjetiti ga možete na [linku](https://www.srednja.hr/srednja-kalkulator/).

Za kraj dodajmo i da je ovo jedan u nizu projekata usmjerenih srednjoškolcima koje podupire Hrvatska zajednica županija. Zajednica je već nekoliko godina **sponzor Oskara znanja**, nagrade za izniman uspjeh i postignute rezultate na državnim i međunarodnim natjecanjima u znanju koji će i ove godine biti dodijeljen najboljim učenicima u lipnju u Zagrebu.